През 80-те години на 20 век напрежението в отношенията между САЩ и Либия достига критично високи нива. Американската страна остро реагира срещу едностранното обявяване от режима на Муамар Кадафи през 1973 г. на по-голямата част от залива Сидра за либийски териториални води – границата е условна права линия на 32° 30' северна ширина, свързваща гр. Бенгази и гр. Мисрата. Кадафи нарича тази „граница“ „Линия на смъртта“ и заплашва, че преминаването ѝ ще доведе до военен отговор. В резултат в региона се установява постоянно присъствие на USN, което довежда до допълнително ескалиране на напрежението и няколко въоръжени сблъсъка, най-сериозният от които са американските въздушни удари по Либия през 1986 г.